اے محمد( ﷺ)تم سمجھتے ہو کہ ہم بھی تمھاری قوم کی طرح ہیں ، تم اس دھوکا میں نہ رہنا ، تم نے ایسے لوگوں سے مقابلہ کیا جنھیں جنگ کے متعلق معلومات نہ تھیں اس لیے ان پر قابو پالیا ، ہماری حالت یہ ہے کہ ہم تم سے جنگ کریں گے تو تمھیں معلوم ہوگا کہ ہم ( جنگ کے کارآزمودہ ) لوگ ہیں ، چونکہ ان کی طرف سے نقضِ عہداور اعلان جنگ ہو گیا تھااس لیے مجبور ہو کر آنحضرت ﷺ نے لڑائی کی ، چنانچہ آپﷺ صحابہ کا ایک دستہ لے کر محلہ بنو قنیقاع کی طرف بڑھے ، مدینہ میں حضرت ابو لبا بہؓ بن عبد المنذر کو اپنا نائب مقرر کیا ، علم حضرت حمزہؓ کے ہاتھ میں تھا ، پندرہ روزکے محاصرہ کے بعد یہود اس بات پر راضی ہوئے کہ آنحضرت صلی اللہ علیہ و سلم جو فیصلہ کریں گے ان کو منظور ہوگا ، عبد اللہ بن ابی ان کا دوست تھا ، اس نے آنحضرت صلی اللہ علیہ و سلم سے در خواست کی کہ وہ جلا وطن کر دیے جائیں ، غرض وہ اذرمات میں جو شام کے علاقہ میں ہے جلا وطن کر دیے گئے ، یہ سات سو اشخاص تھے جن میں تین سو زرہ پوش تھے ۔
Entity: مدینہ — Type: /location/city, /location